CELEX: 32021R0133
Language: da
Date: 2021-02-04 00:00:00
Title: Kommissionens gennemførelsesforordning (EU) 2021/133 af 4. februar 2021 om gennemførelse af Europa-Parlamentets og Rådets forordning (EU) 2018/858 for så vidt angår basisformatet og -strukturen samt metoderne til udveksling af oplysningerne i typeattesten i elektronisk format

5.2.2021   
               
               
                  DA
               
               
                  Den Europæiske Unions Tidende
               
               
                  L 42/1
               
            
         KOMMISSIONENS GENNEMFØRELSESFORORDNING (EU) 2021/133
         af 4. februar 2021
         om gennemførelse af Europa-Parlamentets og Rådets forordning (EU) 2018/858 for så vidt angår basisformatet og -strukturen samt metoderne til udveksling af oplysningerne i typeattesten i elektronisk format
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF (1), særlig artikel 37, stk. 8, og
         ud fra følgende betragtninger:
         
                     (1)
                  
                  
                     For at sikre, at medlemsstaterne har tilstrækkelig tid til at tilrettelægge og strukturere deres datanet og gøre det muligt at levere og modtage typeattesterne som strukturerede data i elektronisk format, bør det europæiske informationssystem vedrørende køretøjer og kørekort (Eucaris) (2) anvendes til udveksling af disse data. Eucaris er udviklet af og for de statslige myndigheder med henblik på at udveksle oplysninger om registrering af køretøjer og kørekort.
                  
               
                     (2)
                  
                  
                     For at sikre, at typeattesterne udveksles på en ensartet måde, og at de dataelementer og meddelelser, de indeholder, harmoniseres, bør formatet og strukturen af dataelementerne i typeattesterne baseres på skemastrukturen og principperne i Extensible Markup Language (XML). Til udveksling af strukturerede data i elektronisk format bør fabrikanten og den godkendende myndighed anvende de beskeder med standardiserede indledende køretøjsinformationer (IVI), der er udviklet af den til formålet udpegede Eucaris-part.
                  
               
                     (3)
                  
                  
                     For at gøre det muligt for den godkendende myndighed og fabrikanten at gennemføre ændringerne af dataelementerne for typeattesten i papirformat i deres datanet, som omhandlet i artikel 36, stk. 1, i forordning (EU) 2018/858, er det nødvendigt at fastsætte praktiske ordninger for sådanne ændringer.
                  
               
                     (4)
                  
                  
                     For at medlemsstaternes typegodkendelsesmyndigheder, markedsovervågningsmyndigheder og registreringsmyndigheder samt fabrikanter kan forberede sig på anvendelsen af de nye regler, der indføres ved nævnte forordning, bør anvendelsesdatoen udskydes.
                  
               
                     (5)
                  
                  
                     Foranstaltningerne i denne forordning er i overensstemmelse med udtalelse fra Det Tekniske Udvalg for Motorkøretøjer —
                  
               VEDTAGET DENNE FORORDNING:
         
            Artikel 1
            Metoder til udveksling af oplysninger
            
               1.   Gennem et af Unionens nationale adgangspunkter i det europæiske informationssystem for køretøjer og kørekort (Eucaris) stiller fabrikanten en elektronisk udgave af typeattesten, som er i overensstemmelse med formatet og strukturen af dataelementerne og de standardiserede meddelelser, der er fastsat i artikel 2, til rådighed for den typegodkendende myndighed, der har meddelt typegodkendelse af køretøjet.
            
            
               2.   Den godkendende myndighed anvender Eucaris som middel til udveksling af oplysninger i typeattesten som strukturerede data i elektronisk format, jf. artikel 37, stk. 8, litra c), i forordning (EU) 2018/858.
            
         
         
            Artikel 2
            Basisformat og -struktur for dataelementerne og de standardiserede meddelelser
            
               1.   Formatet og strukturen af dataelementerne i typeattesterne i elektronisk format og de meddelelser, der anvendes ved udvekslingen, jf. artikel 37, stk. 8, litra a), i forordning (EU) 2018/858, baseres på skemastrukturen og principperne i Extensible Markup Language (XML).
            
            
               2.   Fabrikanten og den godkendende myndighed anvender de meddelelser med standardiserede indledende køretøjsinformationer (IVI), der er udviklet af den Eucaris-part, der er udpeget til at udføre operationer, til udveksling af typeattesterne som strukturerede data i elektronisk format.
            
            
               3.   IVI-meddelelserne skal indeholde alle dataelementerne i typeattesten i papirformat, jf. artikel 36, stk. 1, i forordning (EU) 2018/858.
            
         
         
            Artikel 3
            Procedure for ændring af dataelementerne
            
               1.   Efter høring af forummet til udveksling af oplysninger om håndhævelse (»forummet«), jf. artikel 11 i forordning (EU) 2018/858, underretter Kommissionen den Eucaris-part, der er udpeget til at udføre operationer, om ændringerne af specifikationerne for dataelementerne i typeattesten i papirformat, jf. artikel 36, stk. 1, i forordning (EU) 2018/858.
            
            
               2.   Den Eucaris-part, der er udpeget til at udføre operationer, foretager de nødvendige ændringer som omhandlet i stk. 1 i IVI-meddelelserne senest tre måneder efter offentliggørelsen i Den Europæiske Unions Tidende af ændringerne af typeattesten i papirformat, jf. artikel 36, stk. 1, i forordning (EU) 2018/858.
            
            
               3.   Den Eucaris-part, der er udpeget til at udføre operationer, planlægger frigivelsesdatoen eller -datoerne for den ændrede version af IVI-meddelelser, der er udarbejdet i overensstemmelse med stk. 2, anfører datoerne i en årlig oversigt og underretter forummet og Kommissionen herom ved hvert års begyndelse. Antallet af frigivne IVI-meddelelser begrænses til to pr. år.
            
            
               4.   Kommissionen meddeler forummet den ændrede version af IVI-meddelelserne og de planlagte årlige Eucaris-frigivelsesdatoer.
            
            
               5.   Medlemsstaternes typegodkendelsesmyndigheder, markedsovervågningsmyndigheder og registreringsmyndigheder og fabrikanterne gennemfører den ændrede version af IVI-meddelelserne i deres respektive systemer senest 12 måneder efter offentliggørelsen i Den Europæiske Unions Tidende af ændringerne af typeattesten i papirformat, jf. artikel 36, stk. 1, i forordning (EU) 2018/858.
            
            
               6.   Den typeattest, som fabrikanten stiller til rådighed i overensstemmelse med artikel 1, stk. 1, skal være baseret på de seneste IVI-meddelelser, der afspejler de seneste ændringer af typeattesten i papirformat, jf. artikel 36, stk. 1, i forordning (EU) 2018/858.
            
            
               7.   Kommissionen fastsætter datoerne for anvendelse af ændringerne af typeattesten i papirformat, jf. artikel 36, stk. 1, i forordning (EU) 2018/858, under hensyntagen til de årlige planlagte frigivelsesdatoer for IVI-meddelelserne.
            
         
         
            Artikel 4
            Ikrafttræden og anvendelse
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. januar 2023.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 4. februar 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 151 af 14.6.2018, s. 1.
         
            (2)  Konsolideret udgave af Eucaristraktaten om et europæisk informationssystem vedrørende køretøjer og kørekort (Eucaris), herunder de ændringer, som parterne undertegnede den 8. juni 2017.